钦定古今图书集成/明伦汇编/氏族典/第391卷 > 李虚己
## 钦定古今图书集成/明伦汇编/氏族典/第391卷 > 李虚己

按《宋史李虚己传》：“虚己，字公受，五世祖盈，自光州从
王潮徙闽，遂家建安。父寅，有清节，仕江南李氏，至诸
司使。江南国除，授殿前承旨，辞不拜。时伪官皆留京
师，而寅母在江南，乃遣其长子归养。举进士，起家为
衢州司理参军，母老，弃官以归。虚己亦中进士第，历
沈丘县尉，累迁殿中丞，知荣州，未行，改遂州。时太宗”
手书“公勤洁己、奉法除奸、惠爱临民”者，书为“劳绩”，月
给俸以实钱，命有司择群臣以治最闻者赐之。时虚
己被赐，因献诗自陈父子遭遇，荣及祖母。帝悦，为批
其纸尾，赐其祖母钱五十万。其后以南郊恩封群臣
母、妻，虚己请罢其妻封，以授祖母，诏悉封之，世以为
荣。再迁尚书屯田员外郎，以便亲请，通判洪州。是时，
寅已谢归，春秋高，寅母尚无恙，虚己双舆迎侍。累迁
兵部郎中，为龙图阁待制。求补外，真宗称其儒雅循
谨，特迁右谏议大夫、知河中府。迁尚书工部侍郎，徙池州。求分司南京，卒。初，太宗赐虚己钱，翊日语宰相
曰：“虚己诗思可嘉，予钱五十缗矣。”宰相对以所予乃
五十万，帝知其误，论者谓“虚己父子笃行，家甚贫，虽
人主一时之误，殆天赐也。”子宽为金部郎中；定为司
农少卿，有能名。